
IRIZPENA, ADMINISTRAZIO KONTRATAZIO TXIKIEI ETA 5.000,00 EUROTIK BEHERAKO BESTELAKO GASTUEI DAGOZKIEN GASTUAK BAIMENDU ETA XEDATZEKO ETA BETEBEHARRAK AITORTZEKO PROZEDURA ONESTEN DUEN FORU DEKRETUAREN PROIEKTUARI BURUZKOA (Kontsulta Batzordearen 2022ko azaroaren 23ko bilkura)
I. AURREKARIAK
Finantza eta Aurrekontu zuzendariak, Kontsulta Batzorde honek nahitaezko irizpena eman dezan, foru dekretuaren proiektua bidali du, zeinaren bidez onesten baita kontratazio administratibo txikiei dagozkien gastuak baimendu eta xedatzeko eta betebeharrak aitortzeko prozedura, bai eta 5.000,00 eurotik beherako beste gastu batzuei dagozkienak ere.
Irizpen eskaerarekin batera, honako dokumentazio hau aurkeztu zen:
- Administrazio kontratu txikiei dagozkien gastuak baimentzeko eta xedatzeko administrazio prozedura onesten duen Foru Dekretuaren aurreproiektua. 
- 314/2022 Foru Agindua, maiatzaren 26koa, foru dekretuaren proiektua egiteko prozedurari hasiera ematen diona.
- 326/2022 Foru Agindua, ekainaren 2koa, foru dekretuaren proiektuaren arau testua aldez aurretik onestekoa.
- Araugintza eraginari buruzko txostena
- Genero eraginaren aldez aurreko ebaluazio txostena. 
- Berdintasun Zerbitzuak egindako oharrak genero eraginaren aldez aurreko ebaluazio txostenari dagokionez. 
II. II.- OHAR JURIDIKOAK 
II.1.  Irizpena emateko Kontsulta Batzordearen eskumena. 
Diputatuen Kontseiluaren martxoaren 30eko 40/1999 Foru Dekretuak 3.b artikuluan ezarri zituen Arabako Foru Administrazioaren Kontsulta Batzordearen eskumenak, eta haien artean daude honako hauen irizpenak ematea: 

b) Erregelamenduzko xedapenen proiektuak, lurralde historikoaren eskumen esklusiboko edo arauak garatzeko gaiak arautzen dituzten foru arauak betearazteko ematen direnak, bai eta Euskal Autonomia Erkidegoko legeak betearazteko ematen direnak ere, haien erregelamendu garapena lurralde historikoari dagokion gaietan.”
Foru dekretuaren proiektuaren erregulazioak Arabako lurraldearen eskumen esklusiboko gai bati eragiten dio, Autonomia Estatutuan ezarritakoaren arabera. Izan ere, 37.3 artikuluan adierazten denez, Lurralde Historikoetako foru organoek “eskumen esklusiboak izango dituzte beren lurraldeetan honako gai hauetan: ...b) Aurrekontuak egitea eta onestea”.
Bestalde, Autonomia Erkidego Osorako Erakundeen eta bertako Lurralde Historikoetako Foruzko Jardute-Erakundeen arteko harremanei buruzko azaroaren 25eko 27/1983 Legearen 7.a.4. artikuluak xedatzen duenez, a) Lurralde historikoetako foru organoek eskumen esklusiboa dute, bakoitzaren araubide juridiko pribatiboaren arabera egikarituko dutena, honako gai hauetan: .... 4.- Bere aurrekontuak eta kontuak egitea eta onartzea, ..."
Eskumen banaketa hori oinarri hartuta, Arabako Batzar Nagusiek 53/92 Foru Araua onetsi zuten, Arabako Lurralde Historikoaren ekonomia eta aurrekontu araubideari buruzkoa, zeinak zioen azalpenean adierazten baitu arau horren helburua dela "... Arabako Lurralde Historikoaren aurrekontu araubidea arautzea luzaroan irauteko asmoz  ..." Eta 75. artikuluan, gastuen aurrekontua gauzatzeko eragiketak arautzen ditu (gastua baimendu eta xedatzea, obligazioa onartzea eta ordainketa agindu eta egitea).
Bestalde, Autonomia Estatutuaren 37.3 artikuluaren arabera, lurralde historikoetako erakundeen eskumen esklusiboa da: "a) Beren erakundeen antolaketa, araubidea eta funtzionamendua".
Eta Autonomia Erkidego Osorako Erakundeen eta bertako Lurralde Historikoetako Foruzko Jardute-Erakundeen arteko harremanei buruzko martxoaren 25eko 27/1983 Legeak (LHL) 7.a.1. artikuluan ezartzen duenez, a) Lurralde Historikoetako foru organoek eskumen esklusiboa dute, eta bakoitzaren araubide juridiko pribatiboaren arabera egikarituko dute, honako gai hauetan:  Foru organoen antolaketa, araubidea eta funtzionamendua".
Era berean, 27/1983 Legearen (LHL) 8.1 artikuluak honako hau xedatzen du: Lurralde historikoen eskumen esklusibokoak diren gaietan, honako ahal hauek dagozkie lurralde historikoei:
a) Araugintzakoa, foru erakundeek emandako arauak beste edozeinekiko lehentasunez erabiliz. 
b) Erregelamenduak egitekoa.
Horregatik guztiagatik, ondorioztatzen da Arabako Foru Administrazioaren Kontsulta Batzordeak irizpena eman behar diola proposatzen den erregelamenduzko erregulazioari, lurralde historikoaren eskumen esklusiboko gaiei buruzkoa baita, hau da, aurrekontu araubideari eta bere erakundeen antolaketa eta funtzionamenduari buruzkoa.
II.2 Araudi gaikuntza eta erakunde eskumena 
Proiektua onesteko eskumen organikoa, bestalde, Foru Gobernu Kontseiluari dagokio, Arabako Foru Aldundiaren Antolaketa, Funtzionamendu eta Araubide Juridikoaren abenduaren 18ko 52/1992 Foru Arauak 7.2 artikuluan xedatutakoaren arabera, zeinak organo horri ematen baitio ardura foru arauak garatzeko erregelamenduak onesteko. 
Era berean, 53/92 FAko azken xedapenetako lehenak Foru Aldundiko Diputatuen Kontseiluari (gaur egun Foru Gobernu Kontseilua) esleitu zion “Foru Arau hau egikaritu eta garatzeko xedapen zehatzak” emateko ahalmena. 
Proposamena izapidetzeari dagokionez, organo eskudunak egin du, Arabako Foru Aldundiko Ogasun, Finantza eta Aurrekontu Sailak, Ogasun, Finantza eta Aurrekontu Sailaren egitura organiko eta funtzionala onesten duen Diputatuen Kontseiluaren otsailaren 9ko 12/2016 Foru Dekretuan ezarritakoaren arabera. 
Proposatutako xedapenaren maila erregelamendu xedapena da, Foru Gobernu Kontseiluaren foru dekretu modura, 52/1992 FAko 97. artikuluan ezarritakoarekin bat etorriz. 
II.3 Proiektua prestatzeko prozedura 
Foru Gobernu Kontseiluaren maiatzaren 23ko 29/2017 Foru Dekretuak onarpena eman zien xedapen orokorrak egiteko prozedurari, arau eraginari eta genero eraginari buruzko txostenak egiteko gidei eta araugintza teknikari buruzko jarraibideei (62. ALHAO, 2017ko ekainaren 2koa).
Proiektua ez da jaso Foru Gobernu Kontseiluaren abenduaren 21eko 771/2021 Erabakiaren bitartez onetsitako 2022ko Urteko Araugintza Planean.  Hala ere, 29/2017 FDren 4. artikuluan, aztertutako xedapena egiteko prozedura hasteko ebazpenean (184/2018 Foru Agindua, martxoaren 19koa), gaia arautzeko beharra aipatzen da, Arabako Foru Aldundiak ekonomia eta finantza sistema berria ezarri duelako. Sistema hori gaur egun martxan dago, eta 2023ko urtarrilaren 1ean jarriko da martxan behin betiko.
Proiektuari ez zaio aurretiazko kontsulta publikoko eta entzunaldiko eta informazio publikoko izapiderik egin; izan ere, aurrekontu edukia eta antolamendu izaera duen araua denez, salbuetsita dago izapide horietatik, 29/2017 Foru Dekretuaren 10. eta 13. artikuluen arabera.
29/2017 FDko 14. artikuluak eskatutako txostenak eman dira, hau da, araudi eraginaren txostena, aipatutako artikuluko 3. apartatuan adierazitako edukiarekin, eta generoaren araberako eraginaren aldez aurreko ebaluazio txostena.  Bidenabar, Arabako Foru Aldundiko Berdintasun Zerbitzuak horri dagokionez egindako oharrak plazaratu ditu, artikulu horren 4. idatz zatiak ezarri bezala.  Bestalde, 2. apartatuak xedatzen duen memoria ez da egin behar, ez baita beharrezkoa izan entzunaldiko eta informazio publikoko izapiderik egitea.
Horrenbestez, proiektua egitean 29/2017 FDn ezarritako prozedura baliatu da. 
III.  PROIEKTUAREN EDUKIAREN ANALISIA 
1.- Aztertutako foru dekretua onesteko proposamenaren arrazoia dekretuaren proiektuaren zioen azalpenean zehazten da:
"Gaur egun, Arabako Foru Aldundiaren Ekonomia eta Finantza Sistema berria ezartzeko behar diren lanak egiten ari dira. Sistema horren helburua da egungo kudeaketa ekonomikoaren eta informazio horniduraren sistema hobetzea, eta aurrekontua egiteko fasetik hasi eta ekonomia eta finantza arloko esku hartzaileei informazioa eman arte kudeatuko du. Ezarpen hori 2023ko urtarrilaren 1ean egitea aurreikusten da.
Sistema hori indarrean jartzeak eta horrek eskatzen dituen eskakizun berriek bidezko egiten dute administrazio izapideei buruzko erregulazio berri bat onestea kontratu txiki guztietarako eta 5.000,00 eurotik beherako beste gastu batzuetarako. Zehazki, nabarmen aldatzen da 5.000,00 eurotik beherako gastuen izapideak. Gastu horiek baimentzeko ebazpenak gastu jakin baten eta zenbateko jakin baten kontabilitate espediente bati erantzungo dio, eta, beraz, ezin izango da kreditu atxikipeneko aurretiazko ebazpenik ez ebazpen orokorrik eman”.
2.- Foru Dekretuak, aurreko foru araudia aldatzen badu ere, barne prozedura arautzen jarraitzen du, Sektore Publikoko Kontratuei buruzko azaroaren 8ko 9/2017 Legearen 118. artikuluan xedatutako "kontratu txikiei" dagokienez. Kontratu txikien artean ere bereizketa egiten jarraitzen du, kontratu horien zenbatekoaren arabera (5.000 € baino gutxiago edo gehiago), baina, betiere, 9/2017 Legean kontratu horietarako ezarritako gehieneko zenbatekoak errespetatuz.
Bestalde, dekretuaren proiektuak, 2. artikuluan, bere aplikazio eremuan 9/2017 Legearen 118.1 artikuluan aurreikusitako kontratu txikiak sartu ondoren, honako hau gaineratzen du, aurreko foru dekretuak ez bezala (Gobernu Kontseiluaren ekainaren 19ko 27/2018 Foru Dekretua, administrazio kontratazio txikiei dagozkien gastuak baimentzeko eta xedatzeko eta betebeharrak aitortzeko prozedura onesten duena): “prozedura honen xede izan ahalko dira, gainera, fakturaz bestelako dokumentu euskarria duten gastuak, baldin eta artikulu horretan ezarritako muga kuantitatiboaren barruan badaude, hala nola tasak, kanonak, ondasun higigarrien eta higiezinen gaineko zergetatik eratorritako beste edozein gastu mota, ondasun higiezinen komunitateen gastuak eta zerbitzuagatiko kalte ordainak, besteak beste”.
Hala ere, 3. artikuluak (5.000,00 eurotik beherako gastuak baimentzeko eta xedatzeko eta kontratu horien ondoriozko betebeharrak onartzeko prozedura) honako hau adierazten du: "Aurreko artikuluko bigarren paragrafoan jasotako gastuen kasuan, justifikatu beharreko aurrerakina salbuespenezko ordainketa gisa onartuko da, aldez aurretik egiaztagiririk aurkeztu gabe ordaintzen diren gastuetarako, Arabako Lurralde Historikoko Ekonomia eta Aurrekontu Araubideari buruzko abenduaren 18ko 53/1992 Foru Arauaren 79. artikuluan ezarritakoaren arabera".
Azaldutakotik ondoriozta daitekeenez, kontratu txikien izaera ez duten gastuen muga kuantitatiboei dagokienez, itxurazko kontraesana dago 15.000 eurorainoko gastuak ahalbidetuko lituzkeen 2. artikuluaren eta 5.000 euroraino mugatuko lituzkeen 3. artikuluaren artean.
Argitu egin beharko litzateke, beraz, 2. artikuluko bigarren paragrafoak aipatzen dituen gastuak 5.000,00 eurotik gorakoak izan daitezkeen ala ez (BEZa aparte).
3.- 9/2017 Legearen 118. artikuluaren 2., 3. eta 4. apartatuek dokumentu hauek eskatzen dituzte obra kontratuetarako: i) kontratazio organoaren txosten bat, kontratuaren beharra arrazoitzen duena eta haren xedea ez deka aldatzen ari 40.000 eurotik beherako balio zenbatetsia duten atalaseak aplikatzea saihesteko, obra kontratuak direnean, edo 15.000 eurotik beherakoak, hornidura edo zerbitzu kontratuak direnean; ii) gastuaren onespena; iii) faktura, eta iv) obren aurrekontua eta v) proiektua (arau espezifikoek hala eskatzen dutenean).
Hornidura eta zerbitzu kontratuetarako, aurreko zerrendan i), ii) eta iii) gisa adierazitako agiriak baino ez dira eskatzen. 
Bestalde, artikulu bereko 5. apartatuan adierazten denez, «Artikulu honetako 2. apartatuan xedatutakoa (“kontratu txikietan, espedientea izapidetzeko, kontratazio organoak txosten bat egin beharko du, eta txosten horretan arrazoitu beharko du zergatik den beharrezkoa kontratua, eta ez dela haren xedea aldatzen ari aurreko apartatuan deskribatutako atalaseak aplikatzea saihesteko") ez da aplikatuko kutxa finkoko aurrerakinen sistemaren bidez edo ordainketa txikiak egiteko antzeko sistemaren baten bidez ordaintzen diren kontratuetan, betiere kontratuaren balio zenbatetsia 5.000 eurotik gorakoa ez bada». 
4.- Arabako Lurralde Historikoak bere aurrekontuak egin eta onesteko duen eskumenaz (EAPVreb 37.3.b artikulua) eta bere erakundeen antolaketa, araubide eta funtzionamendurako duen eskumena eskumenaz baliatuz, dekretuan beste zenbait betekizun ezarri dira kontratazio txikiei dagozkien gastu horiek baimendu eta xedatzeko administrazio prozeduraren barruan.  Hauexek dira: 
- 5.000,00 eurotik beherako gastuak baimentzeko, xedatzeko eta kontratu horien ondoriozko betebeharrak onartzeko, organo eskudunaren ebazpen bidez egingo dela aurreikusten da, eta honako hauek jaso beharko ditu nahitaez:
a) Erreferentziako kontabilitate espedientearen zenbakia.
b) Aipatutako gastuen izaera edo kontzeptua.
c) Gastuak zer aurrekontu partidari egozten zaizkion.
d) Ordaindu beharreko zenbatekoa, guztira.
e) Onartzen diren fakturen edo gastuen zerrenda.
Halaber, aurreikusten du espedientearen aldeko fiskalizazioa beharrezkoa izango dela  baimena ematen duen ebazpena izapidetzeko. Eta kontratuaren betearazpena gainbegiratzeko arlo teknikoko arduradunak fakturari oniritzia emateak eta espedientearen aldeko fiskalizazioaren ondoren gastua onesteak justifikatzen duela Sektore Publikoko Kontratuei buruzko azaroaren 8ko 9/2017 Legearen 118.3 artikuluan adierazitako inguruabarrak betetzea, hau da,”gastua onestea eta gastuan bertan dagokion faktura sartzea”.
- 5.000,00 euroko edo hortik gorako kontratu txikietatik eratorritako gastuen baimenari, xedapenari eta kontratu txikien ondoriozko betebeharraren aitorpenari dagokienez, aurreikusten du kontratu txikia eta dagokion gastuak baimentzeko eta xedatzeko, organo eskudunak onetsitako banakako ebazpen bat beharko dela, eta ebazpen horrek gastua gauzatzeko data baino lehenagokoa izan beharko duela. Oharra: ulertzen da gastua gauzatzeko hasierako data dela. Gutxieneko edukia honako hau izango da:
a) Zer aurrekontu kreditu erabiliko den kreditua baimentzeko eta xedatzeko,
bai eta kontratu txikia izapidetzeko kontabilitate espedientearen zenbakia.
b) Kreditua baimentzearen eta xedatzearen zenbatekoa.
c) Gastua baimentzen den kontratu txikiaren xedea.
d) Hirugarren hartzailearen identifikazio datuak.
Kasu horietan, espedientea izapidetzeko, gutxienez bi eskaintza sartu beharko dira, egikaritzeko gaitasuna duten enpresek eginak, edo, bestela, eskaintza horiek eskatu izana egiaztatu beharko da.
Gainera, harrera akta bat eskatzen da, kontratuaren gauzatu den ala ez gainbegiratzeko arduradun teknikoak sinatua.
5.- Era berean, arlo hori arautzen zuen ekainaren 19ko 27/2018 Foru Dekretua indargabetzen da, eta foru dekretu honek ordeztuko du.
6.- Azkenik, dekretuan esaten da 2023ko urtarrilaren 1ean jarriko dela indarrean. Hala ere, horrelako xedapenak (foru dekretuak, erregelamenduzko arau diren aldetik) indarrean jartzeko eta ondorio juridikoak izateko,  APAPELen 131. artikuluak, 29/2017 Foru Dekretuaren 19. artikuluak eta 52/92 FAren 99. artikuluak eskatzen dute dagokion aldizkari ofizialean argitara daitezela. Dena den, foru dekretuan bertan adierazi ahal izango da argitaratu ostetik zer epetan jarriko den indarrean, Kode Zibileko 2. artikulua eta 52/92 Foru Arauaren 99. artikulua xedatutakoarekin bat etorriz. 
Proposatzen da honakoa gehitzea: 2023ko urtarrilaren 1ean jarriko dea indarrean, "ALHAOn argitaratu ondoren".
IV.  ARAUGINTZA TEKNIKAREN ALDERDIAK
Proiektua Administrazio Publikoen Administrazio Prozedura Erkidearen urriaren 1eko 39/2015 Legearen 129.1 artikuluan aurreikusitakora egokitzea proposatzen da ("Legegintza ekimena eta erregelamenduak egiteko ahala baliatzean, administrazio publikoek printzipio hauen arabera jardungo dute: premia, efikazia, proportzionaltasuna, segurtasun juridikoa, gardentasuna eta efizientzia. Zioen azalpenean edo hitzaurrean, lege aurreproiektuak edo erregelamendu proiektuak diren, hurrenez hurren, behar bezala justifikatuta geratuko da printzipio horietara egokitzen direla”).
V. ONDORIOAK
Aztertutako foru dekretuaren proiektua, administrazio kontratu txikiei dagozkien gastuak baimendu eta xedatzeko administrazio prozedura onartu zuena, bat dator ordenamendu juridikoarekin, baina eraginkortasun juridikoa izateko ALHAOn argitaratu behar da. 

